Bérleti szerződés 
amely létrejött egyrészről 

Martfű Város Önkormányzata (törzsszám: 15410106, képviseli: dr. Papp Antal 
polgármester) 5435 Martfű, Szent István tér 1. szám, mint bérbeadó (továbbiakban: Bérbeadó) másrészről a
__________________________________________________Társaság (Cg.____________-, adószám: _____________, képviseli: _____________________) ______________________. szám, mint bérlő (továbbiakban: Bérlő) 

között, az alulírott napon és helyen, az alábbi feltételekkel:

1. 
Bérbeadó tulajdonát képezi a martfűi 716/8 hrsz-ú, természetben Martfű, Gesztenye sor 1. szám alatt található, 5095 m2 alapterületű, ipartelep udvar és 3 üzemi épület megnevezésű ingatlan. 

2. Bérbeadó – cipőipari termelő tevékenység (cipőgyártás) és bőrdíszműves tevékenység folytatása céljából – bérbe adja, Bérlő pedig ugyanezen célból bérbe veszi az 1. pontban megjelölt ingatlan épülete földszintjének és I. emeletének a jelen szerződés mellékletét képező vázrajzon megjelölt 410 m2 alapterületű részét. 
Bérbeadó biztosítja a bérbevett ingatlanrészhez tartozó udvar használatát oly módon, 

hogy Bérlő az ingatlanon történő átjárást biztosítani köteles. 

Bérlő kijelenti, hogy tevékenységével összefüggésben a helyi szakiskolával szoros kapcsolatot szándékozik kialakítani, melynek során részt kíván vállalni a tanulók gyakorlati oktatásából, valamint egy esetleges ösztöndíj rendszerrel támogatni kívánja a tehetséges tanulókat 

3.
Bérlő tudomásul veszi, hogy a bérleményt Bérbeadó előzetes írásbeli engedélye nélkül más tevékenység folytatására nem használhatja. 

4. 
Felek megállapodnak, hogy a bérleményben tervezett tevékenység folytatásához esetlegesen szükséges engedélyek beszerzése Bérlő kötelezettsége, és őt terheli annak költsége és kockázata is. Bérbeadó semmilyen felelősséget nem vállal azért, hogy a bérlemény a Bérlő által tervezett tevékenység végzésére alkalmas-e. Bérbeadó tudomásul veszi, hogy az engedélyek kiadásának, illetve a tevékenység zavartalan megkezdésnek feltételeit a bérleményben elvégzett átalakítási vagy egyéb munkákkal lehet megteremteni. Kiköti azonban, hogy az ilyen munkákat kizárólag Bérbeadó előzetes írásbeli engedélye alapján lehet megkezdeni és elvégezni. Bérlő az elvégzett munkák költségeinek megtérítésére semmilyen jogcímen, még a gazdagodás jogcímén sem tarthat igényt, figyelemmel a jelen szerződés 6. pontjában foglaltakra is. 

Felek egy konkrét munka vonatkozásában közös megegyezéssel, írásban ettől eltérően is megállapodhatnak.
Bérbeadó kijelenti, hogy a bérlő 2. pontban foglalt tevékenységéhez szükséges hatósági engedélyekhzez hozzájárul. 
5. 
Szerződő felek jelen bérleti szerződést 2015. január 1. napjától meghatározatlan időre kötik. 

6. Szerződő felek a bérleti díj összegét havi 120.000,- Ft + Áfa, azaz Százhúszezer forint + általános forgalmi adó összegben állapítják meg. Bérbeadó a bérleti díj megállapításánál figyelemmel volt Bérlőnek a 2. pontban megfogalmazott szándékaira is.
 
Bérlő a bérleti díjat számla ellenében a tárgyhónap 15 napjáig köteles átutalással megfizetni Bérbeadónak 10700309-66893729-51100805 számú bankszámlájára 
 
Felek arra tekintettel, hogy a tevékenység megkezdése feltételinek kialakítása hosszabb időt vesz igénybe, mely idő alatt Bérlő termelő tevékenységet még nem tud folytatni, megállapodnak, hogy a bérleti jogviszony első három hónapjában Bérlőt a bérleti díj fizetésének kötelezettsége nem terheli. 
 
A fentiekre tekintettel az első bérleti díj 2015. április hónapban esedékes. 


Felek megállapodnak, hogy Bérbeadó 2016. év január 01. napjától jogosult a bérleti díjat évente az előző év KSH által közölt infláció százalékával megegyező mértékben egyoldalú nyilatkozatával megemelni.

7. 
Bérlő köteles háromhavi bérleti díj összegével megegyező mértékű kauciót Bérbeadó részére a fenti bankszámlára történő átutalással legkésőbb jelen szerződés aláírását követő 8 napon belül megfizetni. 
 
A kaucióként megfizetett összeget Bérbeadó elkülönítetten kezeli. Bérbeadó a kauciót az esetleges bérleti díj elmaradás, a Bérlő által okozott kár, meg nem térített költség, stb. fedezetére használhatja fel. Bérbeadó köteles a kaució felhasználásáról, annak összegégéről Bérlőt értesíteni. Bérbeadó a kauciót, felhasználás hiányában a bérleti jogviszony megszűnését követő 30 napon belül köteles Bérlőnek visszafizetni.
8. 
Felek rögzítik, hogy a bérleti díj az ún. közüzemi költségeket (elektromos áram, víz- és csatornahasználat díja, gáz, hulladék elszállítás, stb.) nem tartalmazza. 

 
A közüzemi költségeket Bérlő közvetlenül a szolgáltatók felé köteles megfizetni. 

Fentiek érdekében Bérlő jogosult és egyben köteles is a szolgáltatási szerződéseket az említett szolgáltatókkal saját nevében legkésőbb a mérőpont kiépítésének napjáig megkötni. 

 
A közüzemi költségfizetési kötelezettség a bérleti jogviszony első napjától Bérlőt terheli.
9. 
Bérbeadó tájékoztatja a bérlőt, hogy az ipartelepen belüli közüzemi szolgáltatások (víz, gáz, hő, villamos energia) kapcsán a Tisza Joule Kft. jogosult számlázni. Más szolgáltató igénybevétele esetén a hálózat kiépítése válhat szükségessé.

10. Felek a bérlemény átadásáról jegyzőkönyvet vesznek fel, amely tartalmazza a bérleményben található és Bérbeadó tulajdonát képező berendezési és felszerelési tárgyak és egyéb dolgok felsorolását, azok, valamint a bérlemény állapotára vonatkozó legfontosabb megjegyzéseket.


Bérbeadó a bérleti jogviszony tartama alatt biztosítja Bérlő részére a bérlemény zavartalan használatát.

11.
Bérlő kijelenti, hogy a bérleményt jelen szerződés aláírását megelőzően megtekintette, azt a 2. pontban meghatározott tevékenység folytatására alkalmasnak találta.

12. 
Szerződő felek megállapodnak, hogy a bérleti jogviszony tartama alatt a bérleményben elhelyezett és Bérlő tulajdonát képező ingóságok biztosítása Bérlő felelőssége és kockázata. 

 
Bérbeadó tájékoztatja Bérlőt, hogy a bérlemény valamint a bérleményben elhelyezett és Bérbeadó tulajdonát képező berendezési és felszerelési tárgyak biztosítását Martfű Város Önkormányzatának vagyonbiztosítása tartalmazza. 

 
Felek a bérleményt érintő biztosítási esemény bekövetkezésének esetére a következőkben állapodnak meg: Ha Bérlő a bérleti jogviszonyt a biztosítási esemény bekövetkeztét követően folytatni akarja, úgy Bérbeadó a biztosítótól kapott kártérítés összegét köteles a bérlemény helyreállítására fordítani, ha ezzel az használható állapotba hozható. Amennyiben erre a biztosítási kártérítés az előzetes kalkulációk alapján kellő fedezetet nem nyújt, Bérbeadó maga jogosult eldönteni, hogy egyéb forrás felhasználásával a bérleményt helyreállítja-e, vagy nem. Ha úgy dönt, hogy nem, a bérleti jogviszony vis maiorra tekintettel megszűnik. Ebben az esetben Bérlő semmilyen egyéb elhelyezésre, csere bérleményre, vagy kártalanítás fizetésére nem tarthat igényt.
13. 
Bérlő a bérleti jogviszony tartama alatt köteles a bérleményt és annak környezetét tisztán tartani, állagát megőrizni, és a szükséges karbantartási és javítási munkálatokat saját költségén elvégezni, vagy elvégeztetni. 

Szerződő felek megállapodnak, hogy az ingatlan külső állagmegóvása a bérbeadó, a belső állagmegóvás a bérlő kötelezettsége. 

 
Bérlő kártérítési felelősséggel tartozik minden olyan kárért, amely a bérleményben, illetőleg az abban található és Bérbeadó tulajdonát képező beépített tartozékokban, felszerelési tárgyakban, vagy egyéb dolgokban a nem rendeltetésszerű használat, vagy egyéb felróható magatartás miatt következett be. Bérlő felelőssége a dolgozói, vagy a bérleményben tudtával tartózkodó egyéb személyek által okozott károkra is kiterjed.
 
Bérlő köteles Bérbeadót értesíteni minden olyan káreseményről, mely a bérlemény állagát, állapotát érinti. 
14.
Bérlő a bérleményen átalakítási munkálatokat csak Bérbeadó előzetes írásbeli engedélyével végezhet. Felek megállapodnak, hogy Bérlő az általa akár Bérbeadó előzetes, írásbeli engedélye alapján, akár anélkül elvégzett átalakítási, vagy egyéb munkálatok ellenértékére, költségeinek megtérítésére – még ha azok a bérlemény értékét növelő beruházásoknak minősülnek is – sem a bérleti jogviszony fennállása alatt, sem annak megszűnését követően semmilyen jogcímen, még a gazdagodás jogcímén sem tarthat igényt. Felek egy konkrét munka vonatkozásában közös megegyezéssel, írásban ettől eltérően is megállapodhatnak.

15.
Bérlő a bérleményt Bérbeadó előzetes írásbeli engedélye nélkül másnak albérletbe vagy használatra semmilyen jogcímen nem engedheti át.
16.
Bérlő kijelenti, hogy jelen bérleti szerződés tárgyát képező bérlemény hasznosításában Bérlővel közvetlen vagy közvetett módon jogviszonyban álló felek kizárólag természetes személyek vagy átlátható szervezetek vesznek részt. 

17. 
Bérlő köteles biztosítani Bérbeadó, vagy megbízottja részére a bérlemény területére ellenőrzés, illetve elemi csapás, vagy kár elhárítása, illetőleg megelőzése céljából a belépés lehetőségét, még akkor is, ha a kár nem a bérleményben merült, vagy merülne fel. 

18. 
Szerződő felek jelen bérleti szerződést közös megegyezéssel bármikor megszüntethetik. 


Felek bármelyike jogosult jelen szerződést rendes felmondással három hónapos felmondási idő megtartásával a hónap utolsó napjára felmondani. 
 
Rendkívüli felmondásnak akkor van helye, ha felek bármelyike a jelen szerződésben foglalt kötelezettségeit megszegi, és azokat a jogkövetkezményekre történt írásbeli felszólítás ellenére sem teljesíti, illetve orvosolja. Ilyen kötelezettségszegésnek kell tekinteni különösen azt, ha Bérlő a bérleti díj, a közüzemi költségek és a kaució fizetésére, valamint a bérlemény használatára, stb. vonatkozó rendelkezéseket nem tartja be, illetőleg, ha Bérbeadó a bérlemény zavartalan használatát nem biztosítja. 


A rendes és rendkívüli felmondásra egyebekben a Lakások és helyiségek bérletéről szóló 1993. évi LXXVIII. tv. vonatkozó szabályait kell alkalmazni.

19. 
Felek megállapodnak, hogy Bérlő a bérleti jogviszony bármely okból történő megszűnése esetén elhelyezésre, csereingatlanra, vagy kártalanításra nem tarthat igényt. 

Bérlő a bérleti jogviszony megszűnésekor köteles a bérleményt tisztán, rendeltetésszerű használatra alkalmas állapotban, saját ingóságaitól kiürítve, leltár szerint Bérbeadó részére visszaadni úgy, ahogyan azt átvette. Felek a bérlemény átadásáról jegyzőkönyvet készítenek.

Felek jelen szerződéssel kapcsolatban az alábbi kapcsolattartó személyeket jelölik ki:


Bérbeadó részéről: Tóth Ferenc településellátó csoport vezetője, 06/70-3806170.


Bérlő részéről:…………………..

20. Felek tudomásul veszik, hogy jelen bérleti szerződés érvényességéhez Martfű Város Önkormányzata Képviselő-testületének jováhagyása szükséges.
21. 
Jelen szerződésben nem szabályozott kérdésekben a Ptk. valamint a Lakások és helyiségek bérletéről szóló 1993. évi LXXVIII. tv. vonatkozó rendelkezéseit kell alkalmazni. 

Felek jelen megállapodást, mint akaratukkal mindenben megegyezőt elolvasás és tartalmának értelmezése után, cégszerűen írták alá. 

Martfű, 2014. december __.
 
Martfű Város Önkormányzata 
___________________.
 
dr. Papp Antal
_____________
 
polgármester
_____________

bérbeadó
bérlő 

